钦定古今图书集成/明伦汇编/闺媛典/第329卷 > 弓工妻
## 钦定古今图书集成/明伦汇编/闺媛典/第329卷 > 弓工妻

按《韩诗外传》：齐景公使人为弓，三年乃成。景公得弓
而射，不穿一札，景公怒，将杀弓人。弓人之妻往见景
公曰：“蔡人之子，弓人之妻也。此弓者，太山之南，乌号
之柘，骍牛之角，荆麋之筋，河鱼之胶也。四物者，天下之练材也。不宜穿札之少如此。且妾闻奚公之车，不
能独走，莫耶虽利，不能独断，必有以动之。夫射之道”，
手若附枝，掌若握卵，四指如断短杖，右手发之，左手
不知，此盖射之道。景公以为仪而射之，穿七札，蔡人
之夫立出矣。

按刘向《列女传》：弓工妻，晋繁人之女也。当平公时，使
其夫为弓，三年乃成。平公引弓而射，不穿一札。平公
怒，将杀弓人。弓人之妻请见曰：“‘繁人之子，弓人之妻
也，愿有谒于君’。平公见之，妻曰：‘君闻昔者公刘之行
乎？羊牛践葭苇，恻然为痛之，恩及草木，岂欲杀不辜
者乎？秦穆公有盗，食其骏马之肉，反饮之以酒。楚庄
王臣援其夫人之衣而绝缨，与饮大乐。此三君者，仁
著乎天下，卒享其报，名垂至今。昔帝尧茅茨不剪，采
椽不斲，土阶三等，犹以为为之者劳，居之者逸也。今
妾之夫治造此弓，其为之亦劳。其干生于太山之阿，
一日三睹阴，三睹阳，傅以燕牛之角，缠以荆麋之筋，
糊以阿鱼之胶。此四者皆天下之妙选也，而君不能
以穿一札，是君不能射也，而反欲杀妾之夫，不亦谬
乎！妾闻射之道，左手如拒，右手如附枝，右手发之，左
手不知，此盖射之道也’。”平公以其言而射穿七札，繁
人之夫立得出，而赐金三镒。君子谓弓工妻可与处
难。《诗》曰：“敦弓既坚，舍矢既钧。”言射有法也。